**Keluarga Malaysia** ialah gagasan yang diperkenalkan oleh Perdana Menteri Malaysia ke-9, Ismail Sabri Yaakob pada 22 Ogos 2021. Konsep ini antara lain menyeru rakyat Malaysia mengetepikan perbezaan dalam memulihkan semula negara bagi menggembeleng tenaga dalam cabaran mendepani pandemik COVID-19 dan merealisasikan Wawasan Kemakmuran Bersama 2030.

Apabila Anwar Ibrahim dilantik sebagai perdana menteri pada 2022, konsep Keluarga Malaysia telah dimansuhkan dan digantikan dengan gagasannya sendiri, Malaysia Madani, pada 2023.

Gambaran keseluruhan
--------------------

Keluarga Malaysia sempat diperkenalkan oleh Wan Azizah beberapa bulan sebelum krisis politik berlaku.
Konsep Keluarga Malaysia pertama kali diuar-uarkan sebagai agenda nasional oleh Timbalan Perdana Menteri ketika itu, Wan Azizah Wan Ismail pada November 2019 beberapa bulan sebelum krisis politik berlaku. Bagaimanapun, ia diperkenalkan sebagai gagasan secara rasmi oleh Dato’ Sri Ismail Sabri Yaakob dalam ucapan sulung beliau sebagai Perdana Menteri Malaysia ke-9 pada 22 Ogos 2021. Menurut Ismail Sabri, konsep ini bersifat inklusif merentasi sempadan agama, bangsa dan kaum serta mengajak semua rakyat di negara ini bersama-sama sebagai sebuah keluarga yang utuh. Konsep ini dipilih kerana "bersifat inklusif, dekat dengan rakyat dan menunjukkan satu nilai prihatin serta kasih sayang semua ahli keluarga besar negara". Ismail Sabri dalam ucapannya berkata:

> "Ia merentasi sempadan agama, bangsa dan kaum. Di mana, kita menyedari kewujudan sesebuah keluarga yang berkahwin dengan pelbagai bangsa dan agama, tetapi nilai kekeluargaan telah mengikat mereka semua. Sebab itu, konsep Keluarga Malaysia diambil kerana bagi saya keutuhan negara terikat dengan nilai-nilai didikan sempurna dalam sesebuah keluarga. Kita adalah sebagai satu keluarga tanpa mengira agama, bangsa dan kaum. Setiap daripada anda adalah seperti keluarga saya sendiri, sama ada anak muda, mahupun yang telah berusia. Kita diibaratkan saling melengkapi, umpama anggota tubuh yang saling memerlukan,".

### Teras

Konsep 'Keluarga Malaysia' menggariskan 3 teras utama dan 20 pengkayaan nilai yang mendasari kerajaan baharu pimpinan Ismail Sabri, untuk bekerja secara bersama-sama dalam memulihkan negara daripada masalah dan kesan pandemik COVID-19. Tiga teras utama tersebut ialah Keterangkuman, Kebersamaan dan Kesyukuran.

### Dasar awam

Meletakkan perpaduan dan keharmonian sebagai asas negara ialah matlamat Keluarga Malaysia. Keberhasilan Kebahagiaan (bahasa Inggeris: *Key Happiness Outcome*code: en is deprecated ; KHO) telah digunakan bagi memantau pelaksanaan konsep ini untuk melengkapi Petunjuk Prestasi Utama (KPI). Ismail Sabri, KHO dan KPI menjadi komitmen dan kesungguhan kerajaan, untuk membawa negara keluar daripada kelelahan pandemik COVID-19 selain akan memperbaiki kedudukan negara dalam carta Indeks Kebahagiaan Dunia atau World Happiness Report yang ketika ini, Malaysia berada di kedudukan ke-81.

Menurut Ismail Sabri, Keluarga Malaysia berpaksikan kepada keluhuran Perlembagaan Persekutuan seperti yang termaktub dalam Rukun Negara dan nilai setiap keluarga ini juga disifatkan sebagai komponen penting demi menentukan jatuh atau bangun Malaysia. Beliau turut memberi jaminan bahawa nasib setiap individu dalam Keluarga Malaysia akan terbela.

Inisiatif
---------

### Skuad Keluarga Malaysia

Skuad Keluarga Malaysia telah ditubuhkan bagi menyelaras semua mekanisme penyampaian bantuan, untuk rakyat yang memerlukan di seluruh negara. Diterajui oleh Jabatan Kebajikan Masyarakat (JKM) dan Kementerian Pembangunan Wanita, Keluarga dan Masyarakat, skuad ini merupakan kolaborasi pelbagai agensi di bawah kementerian berbeza, pihak swasta dan pertubuhan bukan kerajaan (atau NGO).

### Yayasan Keluarga Malaysia

Yayasan Keluarga Malaysia dilancarkan pada 23 Oktober 2021 dengan malamat untuk membantu anak-anak Keluarga Malaysia yang terkesan akibat penularan pandemik COVID-19 di Malaysia. Melalui yayasan INI, anak-anak Keluarga Malaysia berpeluang memperoleh sokongan terutama dari aspek pendidikan sehingga mereka mencapai usia 18 tahun.

### Pas Keluarga Malaysia

Pas Keluarga Malaysia dilancarkan pada 22 November 2021 bagi menggalakkan orang ramai menggunakan perkhidmatan awam dan dikeluarkan oleh Prasarana Malaysia Berhad (Prasarana). Pas ini
membolehkan empat individu dalam satu kumpulan menikmati perjalanan satu hari tanpa had pada Sabtu, Ahad dan cuti umum dengan harga RM15 sahaja. Menurut Ismail Sabri, "ini bertujuan menggalakkan keluarga Malaysia beriadah, bersiar-siar dan menghabiskan masa berkualiti dengan orang tersayang sambil mengunjungi pusat-pusat beli belah atau tempat-tempat menarik yang terdapat di sekitar jaringan pengangkutan awam di Kuala Lumpur dan Selangor".

### Jualan Keluarga Malaysia

Program Jualan Keluarga Malaysia dilancarkan pada 2 Disember 2021 dengan strategi serampang dua mata iaitu membasmi peranan orang tengah dan menawarkan barangan pada harga subsidi demi manfaat rakyat. Ia dilaksanakan di lokasi terpilih dan kekerapannya akan ditambah mengikut kesesuaian dari semasa ke semasa, berbanding perancangan asal dua kali sebulan.

Penerimaan
----------

Bekas Perdana Menteri Muhyiddin Yassin memuji konsep ini.

Lagu
----

Lagu tema gagasan ini, "Keluarga Malaysia" ialah hasil nukilan Menteri Komunikasi dan Multimedia, Annuar Musa terbitan Yayasan Persahabatan Malaysia (PERMAI) dengan kerjasama Rocketfuel Entertainment. Ia dipersembahkan oleh Ara Johari, Masya Masyitah, Putra Muhammad dan Sufi Rashid. Lagu ini diperdengarkan buat pertama kalinya kepada umum semasa Sambutan Hari Kebangsaan ke-64 pada 31 Ogos 2021.

Lihat juga
----------

* Wawasan 2020
* Malaysia Boleh
* 1Malaysia
* Malaysia Madani

Rujukan
-------

1. 1 2 3  Omar Zin (22 Ogos 2021). "Sepakat selamatkan Keluarga Malaysia – Ismail Sabri". Utusan Malaysia. Dicapai pada 28 November 2021.
2. 1 2 3  "Konsep 'Keluarga Malaysia' garis 3 teras utama". Berita Harian. 8 Oktober 2021. Dicapai pada 28 November 2021.
3. ↑  Muhammad Yusainy Mohamad Yunus (3 September 2021). "Konsep Keluarga Malaysia rentasi sempadan agama, bangsa". Sinar Harian. Dicapai pada 28 November 2021.
4. ↑  Mohamad Rasdan Ahmad (23 Ogos 2021). "Konsep 'Keluarga Malaysia' tepat". Kosmo!. Dicapai pada 28 November 2021.
5. ↑  Zulkifli Manzor (8 Oktober 2021). "Keluarga Malaysia saling melindungi". Kosmo!. Dicapai pada 28 November 2021.
6. ↑  Yahya, Roskhoirah (20 Januari 2023). "Malaysia Madani, konsep baharu gantikan Keluarga Malaysia". *Sinar Harian*. Dicapai pada 21 Januari 2023.
7. ↑  Petah Wazzan Iskandar (25 November 2019). "Deklarasi Keluarga Malaysia perkukuh institusi kekeluargaan - TPM". Berita Harian. Dicapai pada 11 Disember 2021.
8. ↑  "Deklarasi Keluarga Malaysia jadi agenda nasional". Sinar Harian. 25 November 2019. Dicapai pada 25 November 2019.
9. ↑  Amir Abd Hamid; Suraya Roslan (22 Ogos 2021). "Ismail Sabri ajak bersepakat selamatkan 'Keluarga Malaysia'". Harian Metro. Dicapai pada 28 November 2021.
10. ↑  Rohaniza Idris (8 Oktober 2021). "Keluarga Malaysia berlandaskan nilai sedia ada". Berita Harian. Dicapai pada 28 November 2021.
11. ↑  Muhaamad Hafis Nawawi (22 Ogos 2021). "Konsep Keluarga Malaysia hargai kebersamaan". Harian Metro. Dicapai pada 28 November 2021.
12. ↑  Muhammad Zulkarnain Mohd Azman (23 Ogos 2021). "Konsep Keluarga Malaysia tepati matlamat BN". Sinar Harian. Dicapai pada 28 November 2021.
13. ↑  Muhaamad Hafis Nawawi (23 Oktober 2021). "KHO penanda aras pantau konsep Keluarga Malaysia". Harian Metro. Dicapai pada 28 November 2021.
14. ↑  Mohamad Hafiz Yusoff Bakri (8 Oktober 2021). "Konsep Keluarga Malaysia berpaksi keluhuran Perlembagaan Persekutuan". Utusan Malaysia. Dicapai pada 28 November 2021.
15. ↑  Omar Zin; Mohamad Hafiz Yusoff Bakri (8 Oktober 2021). "Setiap ahli Keluarga Malaysia terbela – PM". Utusan Malaysia. Dicapai pada 28 November 2021.
16. ↑  Rohaniza Idris (8 Oktober 2021). "Skuad Keluarga Malaysia selaraskan mekanisme bantuan rakyat". Berita Harian. Dicapai pada 28 November 2021.
17. ↑  Saiful Haizan Hassan (23 Oktober 2021). "PM lancar Yayasan Keluarga Malaysia". Berita Harian. Dicapai pada 28 November 2021.
18. ↑  Muhammad Zakwan Nasaraly (22 November 2021). "PM lancar Pas Keluarga Malaysia". Sinar Harian. Dicapai pada 28 November 2021.
19. ↑  Mohd Iskandar Ibrahim (2 Disember 2021). "Jualan Keluarga Malaysia tangani isu harga barang". Berita Harian. Dicapai pada 6 Disember 2021.
20. ↑  Rohaniza Idris (31 Ogos 2021). "Keluarga Malaysia pelihara keharmonian negara - Muhyiddin". Berita Harian. Dicapai pada 11 Disember 2021.
21. ↑  "Lagu 'Keluarga Malaysia' ciptaan Annuar Musa didendangkan Selasa ini". Harian Metro. 29 Ogos 2021. Dicapai pada 28 November 2021.

Pautan luar
-----------

* Tapak web rasmi